**15 ianuarie 2018**

 **CinEd România 2018: Societatea Culturală NexT începe sesiunile de formare**

**pentru profesori și bibliotecari publici.**

**Peste 3200 de elevi de gimnaziu și liceu au beneficiat de programul educațional în primii 2 ani de activitate**

**CinEd**, programul european de educație cinematografică pentru tineri, a ajuns la cel de-al treilea an de activitate și va organiza în luna ianuarie o serie de formări destinate facilitatorilor educaționali din țară.

În primii 2 ani de activitate, peste **500 de profesori și bibliotecari publici**, din **12 orașe**, au participat la sesiunile de formări gratuite organizate de Societatea Culturală NexT (pentru nivelul gimnazial și liceal).

Prima sesiune de formare din 2018 va avea loc în București, sâmbătă **20 ianuarie**, în intervalul **10:00 - 17.00**, la **Institutul Cervantes,** Sala de proiecție (Bd. Regina Elisabeta, nr.38). Sesiunea va fi coordonată de criticul de film **Gabriela Filipi** și este dedicată **profesorilor de gimnaziu** care doresc să organizeze pentru elevi activități de educație cinematografică în cadrul programului CinEd. Participarea este **gratuită**.

Formarea din 20 ianuarie va cuprinde proiecția integrală a unui film din catalogul CinEd, care va fi punctul de plecare pentru o serie de discuții aplicate și exerciții practice, integrând materialele pedagogice puse la dispoziție de platformă. Toți cei prezenți la formare vor primi o diplomă de participare. Facilitatorii educaționali care se vor înscrie în program și vor organiza 3 proiecții pentru elevi în acest an școlar vor primi o diplomă de participare la programul european. Profesorii se pot înscrie printr-un simplu e-mail la adresa cined@nextproject.ro până pe 19 ianuarie 2018.

Filmul care va fi proiectat la sesiunea de formare din București este ***Spiritul stupului / El espiritu de la colmena*** (1973, Spania) în regia lui Víctor Erice, unul dintre cei mai expresivi cineaști spanioli, al cărui stil este comparat adesea cu cel al regizorilor Abbas Kiarostami, Hou Hsiao-hsien sau Terrence Malick. Acțiunea filmului are loc în Spania anului 1940, într-un sat din Castilia, unde proiecția filmului *Frankenstein* devine un mare eveniment. Două surori – Ana (8 ani) și Isabel (11 ani) – descoperă în urma acestei experiențe fascinante pragul dintre realitate și ficțiune și cum acesta poate fi interpretat diferit de fiecare din noi.

CinEd își propune ca un număr tot mai mare de copii și tineri din Europa să aibă acces la filmele de artă din catalogul programului, prin proiecții în săli de clasă și de bibliotecă, dar și în afara lor. Astfel aceștia vor deveni **spectatori activi**, cu viziuni critice și un orizont cultural mai larg, nu doar cel propus de blockbuster-urile atât de la îndemână. În cei 2 ani de activitate în România Societatea Culturală Next a organizat în cadrul programului peste **70 de proiecții** în întreaga țară, **3200 de elevi** fiind beneficiarii direcți ai acestora.

La platforma CinEd și la resursele oferite de aceasta (filme, materiale pedagogice și, din acest an, componenta de tutorat) au acces atât bibliotecarii publici, cât și cadrele didactice, proiectul adresându-se tuturor celor care pot facilita educația audio-vizuală a elevilor.

Proiectul CinEd a fost lansat în 2015 în 7 țări partenere - *Franța, Portugalia, Spania, Italia, Bulgaria, Republica Cehă* şi *România* – și s-a extins anul trecut și în *Finlanda*. Următoarele formări organizate de Societatea Culturală NexT pentru profesorii si bibliotecarii publici ce desfășoară activități cu elevii de giminaziu și liceu vor avea loc la **Brașov** pe **27 ianuarie** și **Alexandria** pe **3 februarie**.

\*\*\*

CinEd este un proiect inițiat de Institutul Francez din Paris, în parteneriat cu Cinemateca Franceză şi implementat în România de Societatea Culturală NexT (pentru nivelul gimnazial și liceal) și de Asociaţia Culturală Macondo (pentru nivelul primar).

CinEd este un program co-finanţat de programul Europa Creativă/MEDIA al Uniunii Europene.

Cu sprijinul Centrului Naţional al Cinematografiei din România.

Parteneri: Ambasada Franței în România, Institutul Francez din România, Institutul Cervantes din București, EduCaB, Asociația Română a Profesorilor Francofoni

\*\*\*

*Pentru informații suplimentare despre activitățile CinEd dedicate profesorilor și elevilor de* ***gimnaziu*** *și* ***liceu****, ne puteţi scrie la:* *cined@nextproject.ro*